FI Euroopan unionin virallinen lehti C 3/3

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2006/C 3/03)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”ISLE OF MAN MANX LOAGHTAN LAMB”

EY nro: UK/00340/5.4.2004

SAN (X) SMM ( )

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tuottajia ja muita asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Department for Environment, Food and Rural Affairs Food Chain Marketing and Competitveness Division Osoite: Area 4C, Nobel House 17 Smith Square London SW1P 3JR, United Kingdom Puh.: 020 7238 6687 Faksi: 020 7238 5728 S-posti: rlf.feedback@defra.gsi.gov.uk

2. Hakijaryhmittymä:

Nimi: The Manx Loaghtan Sheep Breed Society Osoite: Ballaloaghtan Kerrowkeil Road Grenaby Isle of Man IM9 3BB, United Kingdom Puh.: 01624 82 46 18 Faksi: 01624 82 46 18 S-posti: enquires@manxloaghtan.com

(Registered Office: Whitehouse, Kirk Michael, Isle of Man)

Kokoonpano: tuottaja/jalostaja (X) muu ( )

3. Tuotelaji:

Tuore liha — luokka 1.1

4. Eritelmä

(yhteenveto 4 artiklan 2 kohdan edellytyksistä)

4.1 Nimi: ”Isle of Man Manx Loaghtan lamb”

4.2 Kuvaus: Mansaaren Manx Loaghtan -nimitystä käytetään lampaanlihasta, joka saadaan puhdasrotuisista, hakijaryhmittymän rekisteröimistä Manx Loaghtan -lampaista, jotka ovat syntyneet ja jotka kasvatetaan ja teurastetaan Mansaaressa. Liha on hienosyistä ja vähärasvaisempaa ja tummempaa kuin kaupallisemmista roduista saatu liha. Siinä on selvästi erottuva riistamainen maku. Ruhon paino vaihtelee 13 kilogrammasta (6 kuukauden ikä) 18 kilogrammaan (15 kuukauden ikä).

4.3 Maantieteellinen alue: Mansaari

4.4 Alkuperätodisteet: Rodun uskotaan polveutuvan esihistorialliselta ajalta saaren alkuperäisväestönä olleiden kelttien lammaslaumoista tai viikinkien saarelle tuomista lampaista.

Lammastalous on saarella hyvin vanhaa perua. Yhdessä ensimmäisistä kirjallisista maininnoista todetaan, että irlantilaiset valloittajat voittivat mansaarelaiset taistelussa vuonna 1376 ja ottivat saaliikseen suuren määrän lampaita Rushdenin luostarista. Myöhemmät historialliset viittaukset liittyvät niin lammasrodun villaan kuin siitä saatavaan lihaan. Esimerkiksi Basil Quayle kirjoitti vuonna 1794, että kyseisen rodun lampaat ovat pieniä ja kestäviä, niiden paino on 5—8 paunaa yhtä neljännestä kohti ja niiden liha on erityisen maukasta.

Manx Loaghtan -rotu heikkeni 1700-luvun lopulla yhteiskunnallisista ja taloudellisista syistä mutta elpyi lisääntyneen suosion myötä jälleen 1900-luvulla saaren lampaankasvattajien havaittua, miten hyvin kyseinen kotoperäinen rotu pystyi sopeutumaan Mansaaren ainutlaatuisiin ilmasto- ja maasto-olosuhteisiin. Myös kuluttajat ovat alkaneet kiinnostua uudelleen tämän rodun lampaanlihasta.

Vuonna 2000 annetun lampaiden ja vuohien tunnistamismääräyksen (Sheep and Goats Identification Order) noudattamiseksi kaikissa lihankäsittelylaitoksiin lähetetyissä lampaissa on oltava tiettyyn laumaan kuulumisesta kertova merkki, ja niiden mukana on toimitettava asiakirja, josta käyvät ilmi lähtötila, siirtopäivä ja eläinten lukumäärä. Asiakirjaan on merkittävä myös kunkin eläimet aiemmat laumamerkit tai yksilölliset tunnistenumerot, ja eläinten omistajan tai hänen edustajansa on allekirjoitettava se. Jokaisen ruhon alkuperä voidaan jäljittää lähtöpaikkaan asti kyseisten merkintöjen perusteella.

Lisäksi hakijaryhmittymä toimittaa rekisteröidyille tuottajille merkit, jotka nämä kiinnittävät lampaisiin. Kun lampaat lähetetään teurastamoon, merkkien on oltava paikoillaan, ja niiden mukana seuraa luettelo merkkien numeroista. Teurastuksen jälkeen hallituksen hyväksymä lihan luokittelija kiinnittää ruhoon lipukkeen, johon on merkitty alkuperäisen merkin numero. Ruho toimitetaan tämän jälkeen asiakkaalle, ja sen mukana toimitetaan yksityiskohtaiset tiedot rekisteröityjen tuottajien merkkien numeroista.

Tarkastusmenettelyillä varmistetaan 100-prosenttinen jäljitettävyys.

4.5 Tuotantomenetelmä: Manx Loaghtan -lampaita kasvatetaan perinteistä kotieläintuotantoa harjoittavilla Mansaaren tiloilla. Manx Loaghtan -lampaat viihtyvät niukkaravinteisella maalla, joka on pääosin luonnontilassa — viljelemättömillä niityillä, piikkiherne- ja sananjalkapensaikoissa ja kanervanummilla — ja ne eroavat kokonsa ja rakenteensa puolesta merkittävästi niistä samaan rotuun kuuluvista lampaista, joita kasvatetaan Yhdistyneen kuningaskunnan alankomailla sijaitsevilla lannoitetuilla nurminiityillä. Vuoden ensimmäisinä kuukausina lampaille voidaan syöttää täydennysrehua, jossa etusijalla ovat paikallisesti tuotetut viljat. Manx Loaghtan -lampaat ovat hyvin sitkeitä ja viihtyvät Mansaaren kosteassa meri-ilmastossa, jolle ovat tyypillisiä läpi vuoden esiintyvät navakat tuulet, vaikka talven keskilämpötila ei olekaan äärimmäisen alhainen. Helmi- ja toukokuun välille ajoittuva karitsointi tapahtuu ilman kasvattajan avustusta.

Hakijaryhmittymä toimittaa rekisteröidyille tuottajille merkit, jotka nämä kiinnittävät lampaisiin. Kun lampaat lähetetään teurastamoon, merkkien on oltava paikoillaan, ja niiden mukana seuraa luettelo merkkien numeroista. Teurastuksen jälkeen hallituksen hyväksymä lihan luokittelija kiinnittää ruhoon lipukkeen, johon on merkitty alkuperäisen merkin numero. Ruho toimitetaan tämän jälkeen asiakkaalle, ja sen mukana toimitetaan yksityiskohtaiset tiedot rekisteröityjen tuottajien merkkien numeroista.

Lampaat teurastetaan 6–15 kuukauden ikäisinä. Teurastuksen on tapahduttava EU:n hyväksymässä Mansaaressa sijaitsevassa teurastamossa. Teurastamo on hallituksen omistuksessa mutta tuottajaorganisaation (The Fatstock Marketing Association) hoidossa. Mansaaren pienen koon ansiosta yhdenkään eläimen kuljetus teurastamoon ei kestä enempää kuin puoli tuntia.

Ruhoa riiputetaan teurastamossa vähintään yhden viikon ajan. Kaupan pitäminen tapahtuu osuuskunnan (Manx Loaghtan Marketing Cooperative Ltd.) välityksellä. Manx Loaghtan -lampaat myydään kokonaisina ruhoina paikallisille tukkukauppiaille ja myös vientiin.

4.6 Yhteys maantieteelliseen alkuperään: Yhteys maantieteelliseen alueeseen voidaan osoittaa seuraavin seikoin:

Eläimet kasvatetaan perinteisellä tavalla tiloilla, joilla niitä laidunnetaan pääasiassa viljelemättömillä saarelle tyypillisestä kasvistosta koostuvilla niityillä, piikkiherne- ja sananjalkapensaikoissa ja kanervanummilla. Mansaaren lampaankasvatuksen pitkien perinteiden ansiosta karjanhoito ja lampaiden tuotanto on korkeatasoista.

4.7 Tarkastuslaitos:

Nimi: CMI Certification Ltd Osoite: Long Hanborough Oxfordshire OX29 8LH, United Kingdom Puh.: 01993 88 56 21 Faksi: 01993 88 56 11 S-posti: enquiries@cmicertification.com

4.8 Merkintä: Hyväksyttyä SAN-tunnusta käytetään myyntipisteissä ja kyseisen tuotteen myyntipakkauksissa.

Ottaen huomioon, että Manx Loaghtan -lampaanlihaa tuotetaan myös Mansaaren ulkopuolella hakijat vahvistavat, että kyseisen ilmaisun käyttö mainitun tuotteen pakkauksissa/merkinnöissä voi jatkua edellyttäen, että tuottajien saaren ulkopuolella kaupan pitämä lampaanliha on saatu puhdasrotuisista Manx Loaghtan -lampaista ja että kyseisen tuotteen alkuperä ilmoitetaan selvästi.

4.9 Kansalliset vaatimukset: —

(1) Euroopan komissio — Maatalouden pääosasto — Maataloustuotteiden laatupolitiikan yksikkö — B-1049 Bryssel.